PATVIRTINTA
Biržų rajono savivaldybės administracijos 
direktoriaus 2021 m. balandžio 19 d.
įsakymu Nr. A-258 

ASMENŲ, KURIEMS IŠDUODAMI LEIDIMAI PREKIAUTI AR TEIKTI PASLAUGAS BIRŽŲ RAJONO SAVIVALDYBĖS VIEŠOSIOSE VIETOSE, ATRANKOS APRAŠAS

I SKYRIUS
BENDROJI DALIS

	1. Asmenų, kuriems išduodami leidimai prekiauti ar teikti paslaugas Biržų rajono savivaldybės viešosiose vietose, atrankos (toliau – Atranka) aprašas (toliau – Aprašas) taikomas išaiškinti juridinius ar fizinius asmenis, kuriems suteikiama pirmumo teisė įsigyti leidimą prekiauti ar teikti paslaugas (toliau – leidimas) Biržų rajono savivaldybės nustatytose viešosiose vietose (toliau  – viešoji vieta), kuriose išduodamų leidimų skaičius yra ribojamas. 
2. Atranką organizuoja ir vykdo Biržų rajono savivaldybės administracijos (toliau – Savivaldybės administracija) direktoriaus įsakymu sudaryta Asmenų, kuriems išduodami leidimai prekiauti ar teikti paslaugas Biržų rajono savivaldybės viešosiose vietose, atrankos komisija (toliau – Atrankos komisija), kuri vadovaujasi šiuo Aprašu. 

II SKYRIUS
ATRANKOS ORGANIZAVIMO IR VYKDYMO TVARKA

3. Atranką, kai pageidaujančių prekiauti ar teikti paslaugas nustatytoje viešojoje vietoje asmenų skaičius viršija nustatytą vietų skaičių, inicijuoja ir apie vykdomą atranką skelbia seniūnijos, kurioje yra nustatyta viešoji vieta, seniūnas.  Apie vykdomas Atrankas skelbiama vietinėje spaudoje  ir Biržų rajono savivaldybės interneto svetainėje www.birzai.lt.
4. Skelbime nurodoma:
4.1. prekybos ar paslaugų teikimo viešosios vietos pavadinimas ir adresas;
4.2. nustatytas viešajai vietai vietinės rinkliavos dydis;
4.3. prašymų dalyvauti Atrankoje pateikimo vieta ir terminas – data bei laikas (minučių tikslumu);
	  4.4.  banko pavadinimas, kodas ir sąskaita, į kurią Atrankos dalyvis turi sumokėti dalyvio mokestį;
4.5. adresas ar elektroninio pašto adresas, kuriuo pateikiami prašymai su pridedamais dokumentais;
4.6. telefono numeris, adresas, kuriuo galima gauti papildomos informacijos apie prekybos ar (ir) paslaugų teikimo vietas, atrankos vykdymo tvarką.
  5. Atrankoje gali dalyvauti fiziniai asmenys, kurių civilinis veiksnumas nustatomas vadovaujantis Lietuvos Respublikos civilinio kodekso 2.5 ir 2.9 straipsniais, ir juridiniai asmenys.
6. Fizinis asmuo ar juridinis asmuo, norintis dalyvauti atrankoje (toliau – Dalyvis), seniūnijos, kurioje yra nustatyta viešoji vieta, seniūnui tiesiogiai ar elektroniniu paštu pateikia šiuos dokumentus:
6.1. nustatytos formos prašymą (priedas Nr. 1), kuriame nurodomas atrankos dalyvio vardas, pavardė, gimimo data ar juridinio asmens pavadinimas, kodas, adresas, telefono numeris, elektroninio pašto adresas, prekybos ar paslaugos teikimo viešosios vietos pavadinimas, būsimosios veiklos pobūdis, banko pavadinimas bei sąskaita, į kurią atrankos dalyviui neįgijus pirmumo teisės įsigyti leidimą bus grąžinamas Dalyvio mokestis; 
6.2. kai atstovaujama fiziniam asmeniui –  notariškai patvirtintą įgaliojimą;
	
6.3. dalyvio mokesčio (50 procentų vietinės rinkliavos už leidimo išdavimą dydžio, nurodyto skelbime, sumą) sumokėjimą patvirtinančio dokumento kopiją, kurioje nurodomas dalyvio vardas, pavardė ar juridinio asmens pavadinimas, viešosios vietos pavadinimas ir adresas. 
7. Asmuo, pageidaujantis dalyvauti Atrankoje, vienai nustatytai  viešajai vietai gali pateikti tik vieną prašymą.
8. Atrankos dalyviai registruojami DVS „Avilys“ Asmenų, kuriems išduodami leidimai prekiauti ar teikti paslaugas Biržų rajono savivaldybės viešosiose vietose, atrankos registre. 
9. Atrankos dalyviui prašyme nurodytu elektroninio pašto adresu išsiunčiamas prašymą užregistravusio darbuotojo pasirašytas dalyvio registracijos pažymėjimas, kuriame nurodomas numeris, kuris turi sutapti su registre nurodytu eilės numeriu, atrankos vykdymo data ir laikas, viešosios vietos pavadinimas bei nurodoma kokiu būdu bus vykdoma atranka. 
10. Atrankos komisijai vykdant Atrankos procedūrą, prašymus pateikę asmenys turi teisę joje dalyvauti. Jei dėl šalyje paskelbtos nepaprastosios padėties, ekstremalios situacijos ar karantino įvesti socialinių kontaktų ribojimai, prašymus pateikę asmenys Atrankos vykdyme  nedalyvauja.
11. Siekiant užtikrinti Atrankos skaidrumą, Atrankos vykdymo procedūra fiksuojama darant skaitmeninį garso ir vaizdo įrašą visos Atrankos procedūros metu, išskyrus pertraukas. Atrankos skaitmeninis  garso ir vaizdo įrašas skelbiamas Biržų rajono savivaldybės  interneto svetainėje www.birzai.lt  einamųjų metų laikotarpiu. Laikmena su skaitmeniniu garso ir vaizdo įrašu pridedama prie protokolo ir saugoma Savivaldybės administracijoje. 
12. Paskelbus atrankos vykdymo pradžią, Atrankos komisija išvardina asmenis, užsiregistravusius dalyvauti Atrankoje dėl konkrečios viešosios vietos. Dalyvaujančių Atrankoje asmenų akivaizdoje Atrankos komisija į nepermatomą talpą įdeda sunumeruotus pagal Dalyvių registraciją kamuoliukus. Kamuoliukų skaičius atitinka registruotų į konkrečią viešąją vietą Dalyvių skaičių. Atrankos komisijos narys ištraukia numeruotą kamuoliuką ir skelbia jo numerį garsiai. Ištrauktu numeriu užregistruotas Dalyvis laikomas įgijęs teisę leidimui prekybos (paslaugų) vietai gauti. Kamuoliukų traukiama tiek, kiek nustatyta vietų. Atrankos vykdymo procedūra protokoluojama ir Atrankos laimėtojai įrašomi į Atrankos komisijos protokolą, kurį pasirašo visi Atrankos komisijos nariai. Pasirašytas protokolas perduodamas seniūnijos, kurioje yra nustatyta viešoji vieta, seniūnui. Jei asmuo, įgijęs teisę įsigyti leidimą, Atrankos vykdyme nedalyvauja, jis apie Atrankos rezultatus informuojamas raštu per 2 darbo dienas prašyme nurodytu elektroninio pašto adresu.
13. Kamuoliukai iš nepermatomos talpos netraukiami tuo atveju, jeigu dėl nustatytos viešosios vietos užsiregistravusių asmenų skaičius neviršija vietų skaičiaus. Šiuo atveju asmenims suteikiama teisė įsigyti leidimus be Atrankos.
14. Prašymas dalyvauti Atrankoje nenagrinėjamas, kai:
14.1. gautas pasibaigus skelbime nurodytam pateikimo terminui;
14.2. prašymas ne visiškai arba neteisingai užpildytas;
14.3. pateikti ne visi Aprašo 6 punkte išvardinti dokumentai;
14.4. nesumokėtas arba sumokėtas mažesnis nei Aprašo 6.3 papunktyje nustatytas Dalyvio mokestis.
15. Asmuo, įgijęs teisę leidimui gauti, per dešimt kalendorinių dienų po įvykusios Atrankos privalo seniūnijos, kurioje yra nustatyta viešoji vieta, seniūnui pristatyti šiuos dokumentus:  
15.1. nustatytos formos prašymą išduoti leidimą;
15.2. individualios veiklos vykdymo pažymos kopiją, jeigu fizinis asmuo vykdo individualią veiklą;
15.3. įmonės pažymėjimo kopiją, jeigu Atrankoje dalyvavo kaip juridinis asmuo;
15.4. verslo liudijimo prekybiniam laikotarpiui, kuris atitinka nustatytos vietinės rinkliavos galiojimo terminą, kopiją, jei veikla vykdoma įsigijus verslo liudijimą;
15.5. dokumento, patvirtinančio skirtumo tarp Dalyvio mokesčio ir Savivaldybės tarybos nustatyto vietinės rinkliavos mokesčio, sumokėjimą, kopiją;
15.6. kitus Lietuvos Respublikos teisės aktais patvirtintus, konkrečiai veiklai vykdyti privalomus dokumentus.
[bookmark: _GoBack]16. Tuo atveju, kai Atranką laimėjęs Asmuo per dešimt kalendorinių dienų nepateikia 15  punkte nurodytų dokumentų, arba tie dokumentai yra netvarkingi, jis per 2 darbo dienas raštiškai informuojamas apie nustatytus trūkumus ir paraginamas pateikti ar patikslinti 15 punkte nurodytus dokumentus. 
17. Jei per rašte nurodytas penkias kalendorines dienas Atrankos laimėtojas 15  punkte nurodytų dokumentų leidimui gauti nepateikia ar nepatikslina, jis netenka teisės į leidimą. Atranka dėl leidimo išdavimo šiai viešajai vietai organizuojama iš naujo. 
  
III SKYRIUS
 ATRANKOS DALYVIO MOKESČIO MOKĖJIMO BEI GRĄŽINIMO TVARKA

18. Dalyvio mokestis mokamas į Biržų rajono savivaldybės administracijos banko sąskaitą Nr. LT77 4010 0413 0008 0102.
19. Tokiu atveju, kai atrankos dalyviui nesuteikiama teisė įsigyti leidimą, Dalyvio mokesčio sumokėjimą patvirtinančio dokumento kitoje pusėje vienas iš Atrankos komisijos narių užrašo „Grąžinama“ ir pasirašo. Informaciją apie grąžintinus dalyvių mokesčius Atrankos komisija pateikia Biržų rajono savivaldybės administracijos Buhalterinės apskaitos skyriui. 
20. Atrankos dalyvio, pripažinto laimėjusiu Atranką, sumokėtas dalyvio mokestis įskaitomas į vietinės rinkliavos už leidimo išdavimą mokestį. Skirtumą tarp sumokėto Dalyvio mokesčio ir Savivaldybės tarybos nustatytos vietinės rinkliavos už leidimo išdavimą mokesčio Atrankos dalyvis privalo sumokėti per dešimt kalendorinių dienų po įvykusios atrankos, kurioje jis paskelbtas laimėtoju. Nesumokėjus skirtumo per nurodytą laiką, sumokėtas Dalyvio mokestis negrąžinamas ir atrankos laimėtojas praranda teisę į leidimo išdavimą, atranka dėl leidimo išdavimo šiai viešajai vietai organizuojama iš naujo.
21. Sumokėtas Dalyvio mokestis 19 punkte  nustatytu atveju grąžinamas per 7  darbo dienas nuo įvykusios Atrankos į Atrankos dalyvio prašyme nurodytą banko sąskaitą. 

V SKYRIUS
ATSAKOMYBĖ

22. Atrankos komisijos nariai atsako įstatymų nustatyta tvarka.

____________________________

Asmenų, kuriems išduodami
leidimai prekiauti ar teikti paslaugas 
Biržų rajono  savivaldybės nustatytose 
viešosiose vietose, atrankos aprašo
1 priedas

_____________________________________________________________________________
(fizinio asmens vardas, pavardė, gimimo data ar juridinio asmens pavadinimas, kodas

_____________________________________________________________________________
adresas, telefono numeris,

_____________________________________________________________________________ elektroninio pašto adresas)

Biržų rajono savivaldybės administracijos
Atrankos komisijai

PRAŠYMAS
DĖL DALYVAVIMO ATRANKOJE

20___m____________________d.
Biržai

Prašau leisti dalyvauti atrankoje ________________________________________________
(nurodoma atrankos data)
dėl viešosios vietos  _______________________________________________________________
(adresas, pavadinimas)
prekiauti_________________________________________________________________________
(prekių asortimentas)
ar teikti paslaugas _________________________________________________________________
(paslaugos rūšis)
Su Atrankos aprašu susipažinau.
Sutinku, kad Duomenų valdytojas – Biržų rajono savivaldybės administracija – tvarkytų mano asmens duomenis: vardą, pavardę, telefono numerį, el. pašto adresą, siųstų pranešimus telefonu ir (ar) el. paštu įteikiant registracijos pažymėjimą, informuojant mane apie įvykusios Atrankos rezultatus bei darant Atrankos skaitmeninį garso ir vaizdo įrašą.

Prašau grąžintiną Dalyvio mokestį pervesti į sąskaitą _____________________________________
(nurodomas banko pavadinimas ir sąskaitos  Nr.)
________________________________________________________________________________________________________________________

PRIDEDAMA____________________________________________________________________
________________________________________________________________________________
________________________________________________________________________________________________________________________________________________________________________________________________________________________________________________________________________________________________________________________________


_______________________       ______________________   ______________________________
(pareigos) 		                                          (parašas)	 	                        (vardas, pavardė)
                              A.V.
